Det var ægteparret Jytte og Jørgen Kaare Jensen fra Øster Hurup, der på en cykeltur var vidne til at en mand endte i grøften i sin bil. De ringede til politiet og beslaglagde mandens bilnøgler, da de mente, at han var for beruset til at køre videre. Kort efter ringede politiet tilbage og bad dem lade manden køre af sted. Der var ingen ledige patruljer til at rykke ud. Det får nu Socialdemokraten Rasmus Prehn til at stille spørgsmål til Justitsminister Lene Espersen (K). Han vil gerne vide, om ministeren mener, at det er acceptabelt, at politiet ikke har tid og mandskab til at rykke ud. Desuden håber Rasmus Prehn, at sagen får ministeren til at genoverveje det socialdemokratiske forslag om at lade ledige HK'ere klare politiets administrative arbejde, således at politiet kan bruge tiden på regulært politiarbejde.

Opsummering:
Søndag fortalte TV2/Nord, at politiet ikke kunne rykke ud til en formodet spritbillist. Nu vil Rasmus Prehn (S) have ministeren til at se på sagen.